《题徐伯远渚堂》
宋代·周紫芝

徐侯当登瀛，结屋在幽渚。于焉穷心迹，无乃异出处。

西风肃高秋，黄鹄时一举。自谓可过之，丘壑出肺腑。

俗眼殊未高，此意吾窃取。长卿少倦游，征衫涴尘土。

羞陪漉酒翁，共作斜川语。鱼鸟杂冠巾，蒲莲暗樽俎。

江湖满天地，置身岂无所。黄帽与青鞋，造化久见许。

平生钓饵兴，临老尚龃龉。兹怀固泯默，感激聊自吐。

安得载笭箵，孤蓬听秋雨。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。